Sankt Paul im Lavanttal
Sankt Paul im Lavanttal (slovenski: Šentpavel v Labotski dolini) je trgovište na jugu Austrije od 3,388 stanovnika, koje administrativno podpada pod Okrug Wolfsberg.

Geografske karakteristike

Sankt Paul im Lavanttal leži na jugu Koruške nedaleko od slovenske granice, na ušću potoka Granitz u Rijeku Lavant.

Historija

Na planini Burgstallkogel pored sela St. Margarethen, pronađeno je još za rimskih vremena svetište keltskom bogu Latobiusu. 

Prvi spomen mjesta pod imenom villula Brugga nalazi se u dokumentu iz 1091, u kom grof Engelbert od Spanheima poklanja benediktincima, umjesto svog zamka Lavant, teren pored postojeće crkve da tamo izgrade samostan. On je naime pozvao redovnike iz njemačkog Hirsaua u Schwarzwaldu da presele svoju 
opatiju kod njega.

Opatija Sankt Paul igrala je važnu ulogu u historiji koruške 
crkve tokom srednjeg vijeka. Ona je ukidana u dva navrata, prvi put između 1787.- 1809., a drugi put od 1940. do 1945.

Znamenitosti

Od znamenitosti Sankt Paul im Lavanttal ima romaničko - gotičku bazilikalnu crkvu sa dva zvonika, podignutu od 11 do 13. vijeka, obnovljenu nakon požara 1367., i već spomenutu opatiju, koja ima veliku kolekciju umjetnina. U njoj ima slika njemačkih, nizozemskih i talijanskih majstora od 15 do 19. vijeka, do djela primijenjene umjetnosti od 5 do 15. vijeka (oko 900 reljefa u slonovači), kao i nekih 11.000 grafika i crteža. 

Opatijska biblioteka ima nekih 55.000 svezaka, više od 500 inkunabula, nastalih do 1520. i brojne knjige izrađene na početcima štamparstva uz 2.200 manuskripta.

Posljednju veliku donaciju, donijeli su 1809. redovnici iz samostana St. Blasien iz njemačkog Schwarzwalda, koji su se zbog razvoja političkih prilika odlučili preseliti u Sankt Paul, sa sobom su ponijeli i brojne relikvije i umjetničke predmete, ali i lijesove sa posmrtnim ostacima 13 ranih članova dinastije Habsburg.Oni su danas izloženi u kripti parohijske crkve.

U 20. vijeku u opatiji je živio i stvarao redovnik i umjetnik Switbert Lobisser.

Privreda

Privreda grada bazira se na drvnoj industriji, proizvodnji papira, alata i turizmu.

Izvori

Vanjske veze 

 Službene stranice Sankt Paul im Lavanttala 
Gradovi i naselja Koruške
Gradovi u Austriji